Δημοτική Βιβλιοθήκη Καβάλας

Ιστορία

Στην πόλη υπήρχε αρχικά «Αναγνωστήριο των Καπνεργατών» στο Δημοτικό Κήπο, το οποίο συστάθηκε στα πρώτα χρόνια του 20ού αιώνα. Το 1930 ιδρύθηκε το αδελφάτο «Μουσείον και Βιβλιοθήκη» στο «εξοχικώ κτιρίω Φάληρω». Η βιβλιοθήκη δημιουργήθηκε το 1939, ενώ την περίοδο της βουλγαρικής κατοχής έκλεισε και το υλικό της καταστράφηκε. Η βιβλιοθήκη επανασυστάθηκε το 1956 στηριζόμενη σε δωρεές φορέων και ιδιωτών. Το 1957, κατά την επαναλειτουργία της, η βιβλιοθήκη, έπειτα από αρκετές μετακινήσεις, στεγάστηκε σε κτίριο στην οδό Ομονοίας, ενώ το 1967 πραγματοποιήθηκε η μεταστέγασή της σε κτίριο στην α΄ Πάροδο Ομονοίας. Στις 17 Νοεμβρίου 1984, η βιβλιοθήκη μεταφέρθηκε στη Μεγάλη Λέσχη, έπειτα από «λειτουργική κατάληψη» του κτιρίου, με πρωτοβουλία του τότε δημάρχου Λευτέρη Αθανασιάδη. Το Νοέμβριο του 2000, η βιβλιοθήκη μεταστεγάστηκε σε κτίριο της οδού Κασσάνδρου. Έως το 2011 λειτουργούσε υπό τη μορφή ΝΠΔΔ, όταν και περιήλθε στις υπηρεσίες του δήμου Καβάλας. Από το 2012, η Δημοτική Βιβλιοθήκη Καβάλας ονομάζεται «Βασίλης Βασιλικός» τιμώντας το γνωστό καβαλιώτη συγγραφέα, ο οποίος δώρισε σε αυτήν ένα μεγάλο αριθμό βιβλίων.

Συλλογές

Διαθέτει συλλογή σε έντυπη (βιβλία, περιοδικά, εφημερίδες) και ηλεκτρονική (CD, CD ROM) μορφή με περιεχόμενο που καλύπτει όλο το φάσμα της γνώσης αλλά και τοπικής ιστορίας που αποτελεί πολιτιστική κληρονομιά για τη χώρα. Παρακολουθεί και εφαρμόζει τη διεθνή και εθνική πρακτική σε Βιβλιοθηκονομικά θέματα, συνεργάζεται με άλλες Βιβλιοθήκες, διοργανώνει εκδηλώσεις για την προώθηση του βιβλίου και της επιστήμης γενικότερα και διατηρεί ιστοσελίδες που μπορείτε να επισκεφθείτε όπως επιχειρήσεις, δημόσιους οργανισμούς και ιδιώτες που έχουν παρουσία στο διαδίκτυο κ.ά. Η συλλογή της περιλαμβάνει υλικό που καλύπτει όλο το φάσμα της γνώσης και περιλαμβάνει 56.000 τόμους βιβλίων, 19 τίτλους τοπικών εφημερίδων, πληροφοριακό υλικό (εγκυκλοπαίδειες, λεξικά, βιβλιογραφίες κ.ά.) και τοπική συλλογή με Καβαλιώτικα έντυπα, δηλαδή βιβλία που ο συγγραφέας είναι Καβαλιώτης ή το βιβλίο αναφέρεται στην Καβάλα. Επιπλέον, περιλαμβάνει οπτικοακουστικό υλικό (ταινίες του National Geographic κ.ά.), συλλογή από παιδικά και εφηβικά βιβλία (παραμύθια, εικονογραφημένες ιστορίες, μυθιστορήματα κ.ά.), βοηθήματα για το μάθημα της έκθεσης για μαθητές Γυμνασίου και Λυκείου, βοηθήματα για το μάθημα της τεχνολογίας, τοπικές εφημερίδες από το 1926 έως σήμερα καθώς και 67 τίτλους περιοδικών.

Κτίρια

Η βιβλιοθήκη στεγάζεται σε ιδιόκτητο τετραώροφο κτίριο στο κέντρο της Καβάλας. Υπάρχουν επίσης παραρτήματα της σε δύο συνοικίες της πόλης.

Κεντρική Βιβλιοθήκη

Το κτίριο άρχισε να χρησιμοποιείται από τη βιβλιοθήκη το Νοέμβριο του 2002 ενώ εγκαινιάστηκε στις 3 Ιουνίου 2003.

Παράρτημα Αγίου Λουκά

Σε κτίριο στη συνοικία του Αγίου Λουκά Καβάλας στεγάζεται παιδική βιβλιοθήκη.

Παράρτημα Τιμίου Σταυρού

Σε κτίριο στη συνοικία του Τιμίου Σταυρού Καβάλας στεγάζεται παιδική βιβλιοθήκη.

Πρότυπα

Για την καταλογογράφηση του υλικού της χρησιμοποιεί τους Αγγλοαμερικανικούς Κανόνες Καταλογογράφησης (AACR2), για τη θεματική ευρετηρίαση ακολουθεί τον Κατάλογο Θεματικών Επικεφαλίδων του SLSH (Sears List of Subject Headings) και τον Θεματικό Κατάλογο της Βιβλιοθήκης του Κογκρέσου (LOC). Για την ταξινόμηση του υλικού ακολουθείται το Διεθνές Δεκαδικό Σύστημα Ταξινόμησης Dewey (DDC).

Εκδηλώσεις

Η βιβλιοθήκη συμμετέχει στα πολιτιστικά δρώμενα της πόλης με διάφορες εκδηλώσεις και δραστηριότητες, διοργανώνει παρουσιάσεις και εκθέσεις βιβλίων, διαλέξεις και εκπαιδευτικά προγράμματα που είναι για παιδιά. Επίσης, προβάλλει τους Καβαλιώτες συγγραφείς με οργάνωση παρουσιάσεων των βιβλίων τους και με αγορές αυτών για την ενίσχυση τους.